# L’Heptaméron des nouvelles (1559)/Nouvelle 59
#### NOUVVELLE CINQVANTENEVFIESME.

La dame, de qui vous auez faict le compte auoit eſpousé vn mary de bõne & ancienne maiſon, & riche gentil-homme, & par grande amitié de l’vn & de l’autre, ſe feiſt ce mariage. Elle, qui eſtoit l’vne des femmes du monde, parlant auſsi plaiſamment, ne diſsimuloit point à ſon mary, qu’elle n’euſt des ſeruiteurs, deſquels elle ſe mocquoit & paſſoit ſon temps, dont ſon mary auoit ſa part du plaiſir, mais à la longue ceſte vie luy faſcha : car d’vn coſté il trouuoit mauuais qu’elle entretenoit longuement ceux qu’il ne tenoit pour ſes parens & amis : d’autre coſté luy faſchoit fort la deſpenſe, qu’il eſtoit cõtrainct de faire pour entretenir ſa gorgiaſeté, & ſuiure la court. Parquoy le plus ſouuent qu’il pouuoit ſe retiroit en ſa maiſon, ou tant de compagnie l’alloit veoir, que ſa deſpenſe n’amoindriſſoit gueres en ſon meſnage. Car ſa femme, en quelque lieu qu’elle fuſt, trouuoit touſiours moyen de paſſer ſon temps à quelques ieux, dãces, & à toutes choſes, auſquelles honneſtemẽt les ieunes dames ſe peuuent exercer. Et quelquefois que ſon mary luy diſoit en riãt que leur deſpẽfe eſtoit trop grãde, elle luy faiſoit reſpõſe, qu’il s’aſſeuraſt, qu’elle ne le feroit iamais cocqu, mais ouy bien coquin. Car elle aimoit ſi tresfort les accouſtremens, qu’il falloit qu’elle en euſt des plus beaux & riches, qui fuſsẽt en la court, ou ſon mary la menoit le moins qu’il pouuoit, & ou elle faiſoit tout ſon poſsible d’aller. Et pour ceſte occaſion ſe rendit toute complaiſante à ſon mary, qui de choſe plus difficile ne la vouloit pas reffuſer. Or vn iour voyant que toutes ſes inuentions ne le pouuoient gaigner à faire ce voyage de la court, s’apperceut qu’il faiſoit fort bonne chere à vne femme de chambre à chapperon, qu’elle auoit, dont elle eſperoit bien faire ſon proffit. Et vn ſoir elle retira à part ceſte fille de chãbre, & l’interrogea ſi finemẽt tant par promeſſes que par menaces, que la fille luy cõfeſſa, que depuis qu’elle eſtoit en ſa maiſon, il n’eſtoit iour que ſon maiſtre ne la ſollicitaſt de l’aimer, mais qu’elle aimeroit mieux mourir, que faire rien contre Dieu & ſon honneur, & encor veu l’honneur qu’elle luy auoit faict de la retirer à ſon ſeruice, qui ſeroit double meſchanceté. Ceſte dame, entendant la deſloyauté de ſon mary, fut ſoudain emeuë de deſpit & de ioye, voyant que ſon mary, qui faiſoit tant ſemblant de l’aimer, luy pourchaſſoit ſecrettement telle honte en ſa compagnie, combien qu’elle s’eſtimoit plus belle & de trop meilleure grace, que celle pour laquelle il la vouloit changer. Mais la ioye eſtoit, qu’elle eſperoit prendre ſon mary en telle & ſi grande faulte, qu’il ne luy reprocheroit plus ſes ſeruiteurs, ne la demeure de la court. Et pour y paruenir, pria ceſte fille d’accorder petit ẚ petit à ſon mary, ce qu’il demandoit, auec les conditions qu’elle luy diſt. La fille en cuida faire difficulté, mais aſſeurée par ſa maiſtreſſe de ſa vie & de ſon honneur, s’accorda de faire tout ce qu’il luy plairoit. Le gentil-homme, continuant ſa pourſuitte, trouua ceſte fille d’œil & de contenance toute changée, parquoy la preſſa plus viuement, qu’il n’auoit accouſtumé. Mais elle, qui ſçauoit ſon roolle par cueur, luy remonſtra ſa pauureté, & qu’en luy obeïſſant perdroit le ſeruice de ſa maiſtreſſe, auquel elle s’attẽdoit bien gaigner vn bon mary : à quoy luy fut reſpondu par le gentil-homme, qu’elle n’euſt ſoucy de toutes ces choſes : car il la marieroit mieux & plus richement, que ſa maiſtreſſe ne ſçauroit faire, & qu’il conduiroit ſon affaire ſi ſecrettement, que nul n’en pourroit mal parler. Sur ces propos feirent leur accord, & en regardant le lieu plus propre pour accõplir ceſte belle œuure, elle va dire, qu’elle n’en ſçauoit point de meilleur, ne plus loing de tout ſoupçõ, qu’vne petite maiſon, qui eſtoit dedans le parc, ou il y auoit chãbre & lict tout à propos. Le gentil-homme, qui n’euſt trouué nul lieu mauuais, ſe contẽta fort de ceſtuy-lá, & luy tarda biẽ que le iour & l’heure n’eſtoiẽt venuz. Ceſte fille ne faillit pas de promeſſe à ſa maiſtreſſe, & luy compta tout le diſcours de ſon entreprinſe, bien au long, comme ce deuoit eſtre le lendemain apres diſner, & qu’elle n’y faudroit point à l’heure qu’il y falloit aller, de luy faire ſigne. A quoy elle ſupplioit bien fort de prendre garde, & ne faillir point de s’y trouuer à l’heure, pour la garder du danger ou elle ſe mettoit en luy obeïſſant. Ce que la maiſtreſſe luy iura, la priant n’auoir nulle crainte, & que iamais ne l’abandonneroit, & ſi la deffendroit de la fureur de ſon mary. Le lendemain venu apres que lon eut diſné, le gentil-homme faiſoit meilleure chere à ſa femme, qu’il n’auoit encore faict. Ce qu’elle n’auoit pas trop aggreable : mais elle feignoit ſi bien, qu’il ne s’en apperceut point. Apres le diſner elle luy demanda à quoy il paſſeroit le temps. Il luy diſt, qu’il n’en ſçauoit point de meilleur, que de iouer au cent. A l’heure feirent dreſſer le ieu, mais elle feignit qu’elle ne vouloit point iouër, & qu’elle auroit aſſez de plaiſir à les regarder. Et ainſi qu’il ſe vouloit mettre au ieu, ne faillit pas de dire à ceſte fille, qu’elle n’oubliaſt pas ſa promeſſe. Et quand il fut au ieu, elle paſſa par la ſalle, faiſant ſigne à ſa maiſtreſſe du pelerinage qu’elle auoit à faire, qui l’aduiſa treſbien, mais le gentil-homme n’y cogneut rien. Toutesfois au bout d’vne heure, qu’vn de ſes varlets luy feit ſigne de loing, diſt à ſa femme que la teſte luy faiſoit vn peu mal, & qu’il eſtoit contraint de s’aller repoſer & prendre l’air. Elle, qui ſçauoit auſsi bien ſa maladie que luy, demanda s’il vouloit qu’elle ioüaſt ſon ieu : il luy diſt, qu’ouy, & qu’il reuiendroit bien toſt. Toutesfois elle l’aſſeura, que pour deux heures elle ne s’ennuyeroit point de tenir ſa place. Ainſi s’en alla le gentil-home en ſa chambre, & de lá par vne allée en ſon parc. La damoiſelle, qui ſçauoit vn autre chemin plus court, attendit vn petit, puis ſoudain feit ſemblant d’auoir vne tranchée, & bailla ſon ieu à vn autre : & ſi toſt qu’elle fut ſaillie de la ſalle, laiſſa ſes haults patins, & s’en courut le plus toſt qu’elle peult au lieu ou elle ne vouloit que le marché ſe feiſt ſans elle, & y arriua à ſi bonne heure, qu’elle entra par vne porte en la chambre ou ſon mary ne faiſoit que d’arriuer, & ſe cacha derriere l’huys, eſcoutant les beaux & honneſtes propos, que ſon mary tenoit à ſa chambriere. Mais quand elle veid, qu’il s’approchoit du criminel, le print par derriere, en luy diſant : Ie ſuis trop pres de vous pour en prẽdre vne autre. Si le gẽtil-homme fut lors courroucé iuſques à l’extremité, il ne le fault demander, tant pour eſtre fruſtré de la ioye qu’il eſperoit receuoir, que pour veoir ſa femme le cognoiſtre plus qu’il ne vouloit, de laquelle il auoit grand peur de perdre pour iamais l’amitié. Mais pẽſant que ceſte menée vint de la fille, ſans parler à ſa femme, courut apres elle de telle fureur, que ſi ſa femme ne luy euſt oſtée des mains, il l’euſt tuée, diſant que c’eſtoit la plus meſchante garſe, qu’il euſt iamais veuë, & que ſi ſa femme euſt attendu la fin, elle euſt bien cogneu que ce n’eſtoit que mocquerie. Car en lieu de luy faire ce qu’elle penſoit, il luy euſt baillé des verges pour la chaſtier. Mais elle, qui ſe cognoiſſoit en tel metal, ne le print pas pour bon, & luy feit lá de ſi bõnes remonſtrances, qu’il eut grand peur, qu’elle ne le vouluſt abandonner. Parquoy il luy feit toutes les promeſſes qu’elle voulut, & confeſſa, voyant les bonnes remonſtrances de ſa femme, qu’il auoit tort de trouuer mauuais, qu’elle euſt des ſeruiteurs. Car vne femme belle & honneſte, n’eſt point moins vertueuse pour eſtre aimée, pourueu qu’elle ne face ny ne die choſe, qui ſoit contre ſon hõneur : mais vn hõme merite bien grande punition, qui prend peine de pourchaſſer vne, qui ne l’aime point, pour faire tort à ſa femme & à ſa conſcience. Parquoy luy promiſt qu’il ne l’empeſcheroit iamais d’aller à la court, ny ne trouueroit mauuais qu’elle euſt des ſeruiteurs : car il ſçauoit biẽ qu’elle parloit plus à eux par mocquerie, que par affection. Ces propos lá ne deſpleurent pas à la dame : car il luy ſembloit bien auoir gaigné vn grand point. Si eſt-ce qu’elle diſt tout au cõtraire, feignãt de prendre deſplaiſir d’aller à la court, & qu’elle eſtimoit plus ſon amitié que toute autre choſe, ſans laquelle toutes cõpagnies luy faſchoiẽt : diſant qu’vne femme biẽ aimée de ſon mary, & l’aimant de ſon coſté, comme elle faiſoit, portoit auec elle vn ſaufconduict de parler à tout le monde, & n’eſtre mocquée de nul. Le pauure gentil-homme meit ſi grande peine de l’aſſeurer de l’amitié qu’il luy portoit, qu’en la fin ils partirent de ce lieu lá bons amis. Mais pour ne retourner plus à tel inconuenient, il la pria de chaſſer ceſte fille, à l’occaſion de laquelle il auoit eu tant d’ennuiz. Ce qu’elle feit, mais ce fut en la mariant bien & honorablement aux deſpens de ſon mary. Et pour faire entierement oublier à la damoiſelle ceſte follie, la mena bien toſt à la court, en tel ordre & ſi gorgiaſe, qu’elle auoit occaſion de ſe contenter.
Voila, mes dames, qui me faict dire, que ie ne trouue point eſtrange le tour qu’elle auoit faict à l’vn de ſes ſeruiteurs, veu celuy q̃ nous ſçauõs de ſon mary. Vous nous auez peint, diſt Hircan, vne femme bien fine, & vn mary bien ſot. Car puis qu’il en eſtoit venu iuſques lá, il ne ſe deuoit pas arreſter en ſi beau chemin. Et qu’euſt il faict ? diſt Longarine. Ce qu’il auoit entreprins, diſt Hircan. Car autant eſtoit courroucée ſa femme contre luy, pour ſçauoir qu’il vouloit mal faire, comme s’il euſt mis le mal à execution : & peult eſtre que ſa femme l’euſt mieux eſtimé, ſi elle l’euſt cogneu plus hardy, & gẽtil compagnon. C’eſt bien dict, diſt Emarſuitte, mais ou trouuerez vous des hommes, qui forcent deux femmes à la fois ? Car ſa femme euſt deffendu ſon droict, & la fille ſa virginité. Il eſt vray, diſt Hircan, mais vn hõme fort & hardy, ne craint point d’en aſſaillir deux foibles, & ne fault point d’en venir à bout. I’entẽds bien, diſt Emarſuitte, que s’il euſt tiré ſon eſpée, il les euſt biẽ tuées toutes deux : mais autrement ne voy-ie pas, qu’il en euſt peu eſchapper. Parquoy ie vous prie nous dire, que vous en euſsiez faict. I’euſſe embraſſé ma femme, diſt Hircan, & l’euſſe emporté dehors, & puis euſſe faict de ſa chambriere ce qu’il m’euſt pleu, par amour ou par force. Hircan, diſt Parlamente, il ſuffiſt aſſez que vous ſçachez faire mal. Ie ſuis ſeur, Parlamente, diſt Hircan, que ie ne ſcandaliſe point l’innocent deuant qui ie parle. Et ſi ne veux par cela, ſouſtenir vn mauuais faict : mais ie ne loue l’entreprinſe, qui de ſoy ne vault rien, & l’entrepreneur, qui ne l’a miſe à fin, plus par crainte de ſa femme, que par amour. Ie louë qu’vn hõme aime ſa femme, comme Dieu le commande : mais quand il ne l’aime point, ie ne l’eſtime gueres de la craindre. A la verité, luy reſpondit Parlamente, ſi l’amour ne vous rendoit bon mary, i’eſtimerois bien peu ce que vous feriez par crainte. Vous n’auriez garde, Parlamente, diſt Hircan : car l’amour, que ie vous porte, me rend plus obeïſſant à vous, que la crainte de la mort, ny d’enfer. Vous en direz ce qu’il vous plaira, diſt Parlamente, mais i’ay occaſion de me contẽter de ce que i’ay veu & cogneu de vous : & de ce que ie n’ay point ſceu, n’en ay point voulu douter, & encores moins m’en enquerir. Ie trouue vne grande follie, diſt Nomerfide, à celles, qui s’enquierent de ſi pres de leurs mariz, & les mariz auſsi des femmes : car il ſuffiſt au iour de ſa malice, ſans auoir tant de ſoucy du lendemain. Si eſt il aucunesfois neceſſaire, diſt Oiſille, de s’enquerir des choſes qui peuuent toucher l’hõnneur d’vne maiſon, poury donner ordre, mais non pour faire mauuais iugement des perſonnes : car il n’y a nul qui ne faille aucunesfois. Il eſt aduenu, diſt Guebron, des incõueniens à pluſieurs, par faulte de bien & ſongneuſement s’enquerir de la faulte de leurs femmes. Ie vous prie, diſt Longarine, ſi vous en ſçauez quelque exemple, ne la nous vouloir celer. I’en ſçay bien vn, diſt Guebron : & puis que vous le voulez, ie le vous diray.
Vne Pariſienne abandonne ſon mary pour ſuiure vn chantre, puis contrefaiſant la morte, ſe feit enterrer.

### NOVVELLE SOIXANTIESME.

En la ville de Paris y auoit vn homme de ſi bonne nature, qu’il euſt faict conſcience de croire vn homme eſtre couché auec ſa femme, quand encores il l’euſt veu. Ce pauure homme eſpouſa vne femme de ſi mauuais gouuernement, qu’il n’eſtoit poſſible de plus, dont iamais ne s’apperceut, ains la traictoit comme la plus femme de bien du monde. Vn iour que le Roy Loys douzieſme alla à Paris, ceſte femme s’alla abandonner à vn des chantres dudict ſeigneur. Et quand elle veid que le Roy s’en alloit de la ville de Paris, & qu’elle ne pouuoit plus veoir le chantre, ſe delibera d’abandonner ſon mary, & de le ſuiure. A quoy le chantre s’accorda, & la mena en vne maiſon qu’il auoit pres des Bloys, ou ils veſquirent enſemble long temps. Le pauure mary, trouuant ſa femme à dire, la chercha de tous coſtez, mais en fin luy fut dict, quelle s’en eſtoit allée auec le chantre. Luy, qui vouloit recouurer ſa brebis perduë, dont il auoit faict mauuaiſe garde, luy eſcriuit force lettres, la priant de retourner à luy, & qu’il la reprendroit ſi elle vouloit eſtre femme de bien : mais elle, qui prenoit ſi grãd plaiſir à ouïr